የኢትዮ-ኢጣሊያን የሁለትዮሽ ግንኙነት በንግድና ኢንቨስትመንት ማጠናከር ይገባል
 የኢትዮጵያና ኢጣሊያ የትብብር ግንኙነት በንግድና ኢንቨስትመንት ማጠናከር እንደሚገባ ጠቅላይ ሚኒስትር ኃይለማሪያም ደሳለኝ ገለጹ።ጠቅላይ ሚኒስትር ኃይለማሪያም ደሳለኝ በኢትዮጵያ ጉብኝት እያደረጉ ካሉት ፕሬዚዳንት ሰርጂዮ ማታሬላ ጋር ዛሬ በጽህፈት ቤታቸው ተወያይተዋል።ጠቅላይ ሚኒስትር ኃይለማርያም ደሳለኝ በዚህ ወቅት እንደተናገሩት በአገራቱ መካከል ረጅም ጊዜ ያስቆጠረውን የሁለትዮሽ ግንኙነት በንግድና ኢንቨስትመንት ዘርፍ ማጠናከር ይገባል።ይህም በፖለቲካ፣ በምጣኔ ሃብት፣ በማህበራዊና በባህል መስክ እየተጠናከረ የመጣውን የሁለቱን አገራት ግንኙነት ወደ ላቀ ደረጃ ለማሸጋገር ያግዛል ነው ያሉት።በኢትዮጵያ የኢጣሊያ ጠቅላይ ሚኒስትርና የውጭ ጉዳይ ሚኒስትር ጉብኝት ማድረጋቸውን ጠቅላይ ሚኒስትሩ አስታውሰው የአሁኑ የፕሬዚዳንቱ ጉብኝት ግንኙነቱን በንግድና ኢንቨስትመንት ለማጠናከር ያስችላል ሲሉም ተናግረዋል።የኢጣሊያ ፕሬዚዳንት ሰርጂዮ ማታሬላ በበኩላቸው የአገራቱን ግንኙነት በንግድና ኢንቨስትመንት ለማጠናከር በሚያስችሉ ጉዳዮች ላይ መወያየታቸውን ጠቁመዋል።የኢንቨስትመንት ግንኙነቱን ለማፋጠን እንዲያስችል የኢንዱስትሪ ፓርኮችን በማቋቋም ያሉትን እድሎች ለመጠቀም ፍላጎት አለን ብለዋል።ኢትዮጵያ በአካባቢው በተለይ በሶማሊያና በደቡብ ሱዳን ሠላምና መረጋጋት እንዲሰፍን በወታደራዊ፣ በዲፕሎማሲና በአሸማጋይነት እያደረገች ያለውን ጥረት ታላቅ አድናቆት እንዳላቸው ተግረዋል።ኢጣሊያ ከምሥራቅ አፍሪካ የልማት በይነ መንግሥታት ባለሥልጣን (ኢጋድ) ጋር በጋራ ከሚሰራው “ፓርትነርስ ፎረም” ሊቀመንበር እንደሆነች ጠቅሰው አገሪቷ የምታደርገውን ጥረት በሊቀመንበርነቷ የበለጠ ለማገዝ በትኩረት እንደሚሰሩ ቃል ገብተዋል።ፕሬዚዳንቱ የኢትዮጵያ ሕዝብና መንግሥት የጎረቤት አገራት ስደተኞችን በመንከባከብና መልሶ በማቋቋም እያደረጉት ያለው ጥረትም ሌላው ምስጋና የሚቸረው ነው ብለዋል።ይህን ችግር ለመደገፍና ከምንጩ ለመፍታት ለሚደረገው ጥረት ኢጣሊያ እንደምትደግፍ አረጋግጠዋል።ፕሬዚዳንት ሰርጂዮ ማታሬላ ከ20 ዓመታት በኋላ ኢትዮጵያን የጎበኙ የመጀመሪያው የኢጣሊያ ፕሬዚዳንት ናቸው።በቀጣዮቹ ቀናት ፕሬዚዳንት ማታሬላ በጋምቤላ የስደተኞች መጠለያ ካምፕን፣ የላሊበላ ውቅርት አብያተ ክርስቲያናትን የሚጎበኙ ሲሆን ከአፍሪካ ሕብረት ሊቀመንበር ከዶክተር ንኮሳዛና ዲላሚኒ ዙማ ጋር ተገናኘተው በአህጉራዊና ዓለም አቀፋዊ ጉዳዮች ዙሪያም ይመክራሉ ተብሎ ይጠበቃል።( ኢዜአ)